**UN CÂMP DE FLOAREA-SOARELUI DE-AŞ FI...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un câmp de floarea-soarelui de-aș fi,

Hipnotic, m-aș întoarce după tine

Când tu cu nonșalanță te-ai roti

Prin universul meu cum îți convine.

Sau, poate, dac-aș fi regina-nopții,

Când vise mi-ai așterne peste pleoape

Aș mulțumi c-așa de blânzi mi-s sorții

Și treaz aș sta cât tu îmi ești aproape.

Ori pe vreun lac dacă aș fi un nufăr,

Iar tu-nsetată ai sorbi din apă,

M-aș rupe și m-aș da, fără să sufăr,

Cadou în palma ta când se adapă.

Un trandafir în mijlocul grădinii

De-aș fi, parfumu-mi suav să te-amețească,

De m-ai culege, mi-aș tăia toți spinii,

Ca nu cumva, de drag, să te rănească.

Dar nu sunt decât om, și-atunci iubirea

Ce-ți port e mult peste acestea toate,

Și-n orice floare ai să vezi uimirea

Că să iubească-așa de mult nu poate!